Tiesas (astotā palāta) 2023. gada 13. jūlija spriedums (Elegktiko Synedrio (Grieķija) lūgums sniegt prejudiciālu nolēmumu) – Achilleion Anomymi Xenodocheiaki Etaireia/Elliniko Dimosio
(Lieta C-313/22 1, ACHILLEION)
(Lūgums sniegt prejudiciālu nolēmumu – Struktūrfondi – Eiropas Reģionālās attīstības fonds (ERAF) – Līdzfinansēšana – Regula (EK) Nr. 1260/1999 – 30. panta 4. punkts un 39. panta 1. punkts – Ar ieguldījumiem saistītu darbību ilglaicīgums – Līdzfinansētas ieguldījumu darbības “būtiskas pārmaiņas” – Atbalsta atgūšana, ja tiek nodots uzņēmums, kurš ir šīs darbības priekšmets – Īpašu ar šo nodošanu saistītu apstākļu ietekme)
Tiesvedības valoda – grieķu
Iesniedzējtiesa
Elegktiko Synedrio
Pamatlietas puses
Prasītājs: Achilleion Anomymi Xenodocheiaki Etaireia
Atbildētāja: Elliniko Dimosio
Rezolutīvā daļa
Padomes Regulas (EK) Nr. 1260/1999 (1999. gada 21. jūnijs), ar ko paredz vispārīgus noteikumus par struktūrfondiem, 30. panta 4. punkts
ir jāinterpretē tādējādi, ka
uzņēmuma, uz kuru attiecas ieguldījumu darbība, ko līdzfinansē Eiropas Savienības struktūrfondi, nodošana var būt šīs darbības “būtiskas pārmaiņas” šīs tiesību normas izpratnē, un tas ir jāpārbauda iesniedzējtiesai, ņemot vērā visus attiecīgos faktiskos un tiesiskos apstākļus, ievērojot minētajā tiesību normā paredzētos nosacījumus;
tas nepieļauj tādu valsts tiesisko regulējumu, kurā subsīdijas, kas izmaksāta saskaņā ar ieguldījumu darbību, kuru līdzfinansē Savienības struktūrfondi, saņēmējam ir noteikts pienākums bez izņēmuma piecus gadus, skaitot no lēmuma par šo ieguldījumu veikšanu pieņemšanas, nenodot uzņēmumu, uz kuru attiecas šī darbība, pretējā gadījumā piemērojot finanšu korekciju kopā ar pilnīgu vai daļēju šīs subsīdijas atgūšanu.
Regulas Nr. 1260/1999 30. panta 4. punkts un 39. panta 1. punkts, lasot tos kopsakarā ar Eiropas Savienības Pamattiesību hartas 17. pantu,
ir jāinterpretē tādējādi, ka
39. panta 1. punktā paredzētās finanšu korekcijas ir jāveic, ja uzņēmuma, uz kuru attiecas Eiropas Savienības struktūrfondu līdzfinansēta ieguldījumu darbība, nodošana ir būtiskas šīs darbības pārmaiņas 30. panta 4. punkta izpratnē.
____________
1 OV C 311, 16.8.2022.